Do ranih jutarnjih sati unatoč tome što smo poslali jednak poziv stožerima oboje kandidata, nismo imali službenu potvrdu niti iz jednog stožera da će kandidati sudjelovati ili odbiti sudjelovanje u sučeljavanju na N1. Ipak, aktualna predsjednica i kandidatkinja HDZ-a za drugi mandat, Kolinda Grabar Kitarović došla je na N1.

Njezin protukandidat Zoran Milanović nije se pojavio, pa je, kako je i najavljeno, urednica Točke na tjedan, Nataša Božić, s predsjednicom obavila razgovor, dok je pokraj nje bio prazan stolac za njezina protukandidata.

Poruke birača

"Pozvala sam građane da daju glas Hrvatskoj za sve, a ne Hrvatskoj koja se dijeli", rekla je predsjednica upitana da objasni svoj poziv biračima da "biraju pravu Hrvatsku".

"Ne želim da se dijelimo na ili mi ili oni, već dajmo glas za Hrvatsku koja se okuplja oko zajedničkih vrijednosti", rekla je Grabar Kitarović, koja je na početku našoj Nataši Božić rekla da na skupu u Karlovcu nije biračima rekla da biraju "pravu Hrvatsku".

Što se tiče birača Miroslava Škore, predsjednica je rekla da se nije obraćala direktno njegovim biračima.

"Čula sam poruku koju su poslali birači, nisam eksplicitno spomenula Škoru. On je bio s iste strane kao i ja. I ostale sam kandidate smatrala za sukandidate", rekla je Grabar-Kitarović.

"Ja šaljem svoje poruke i očekujem da će birači u Hrvatskoj dati svoj glas temeljem onoga što ja zastupam i temeljem mog programa", rekla je.

Rekla je da je shvatila poruku birača koji žele da se Hrvatska razvija po pitanjima pravosuđa, gospodarskog rasta. "Ja moram uvažavati sva mišljenja, pa i onih koji se ne slažu sa mnom, zato sam pozvala i one koji nisu glasali za mene u prvom krugu da mi daju svoj glas, jer uvijek ću slušati narod i biti uz narod", rekla je Grabar-Kitarović na N1.

"Volim se smatrati državnicom, a ne političarkom"

Dodala je da treba ukinuti dužničko ropstvo u koje je Hrvatsku "doveo Zoran Milanović sa svojim Ovršnim zakonom". "Nastavit ću se boriti za prava ovršenih građana i svih ugroženih skupina, uključujući i borbu za prava žena", rekla je predsjednica.

"Bojim se da ovdje konzervativizmnom smatraju vjeru, domoljublje, ljubav prema crveno-bijelim kvadratićima", rekla je Grabar-Kitarović, dodavši da ne znači da ljudi s lijevog političkog spektra ne mogu biti domoljubi.

"Ja sebe ne volim smatrati političarkom, koliko državnicom. Politika mi nije bila omiljeno zanimanje, više sam se bavila diplomacijom. U tim situacijama ja sam bila među narodom, ono što sam obećala od prvog trenutka. Ni sad se ne borim za fotelju na Pantovčaku, jer sam jako malo sjedila u njoj, nego sam bila po terenu i otvarala sam vrata našem gospodarstvu", rekla je Grabar-Kitarović, dodavši da je Hrvatsku stavila na kartu svijeta, spomenuvši neke investitore iz SAD-a, koji se "ranije nisu mogli dogoditi".

"Naravno, nemam izvršnih ovlasti, međutim, Milanović je imao izvršne ovlasti i njima je zadužio državu za 70 milijardi kuna", rekla je predsjednica, dodavši da joj nije jasno zašto se njezin protukandidat uopće kandidirao za predsjedničku funkciju, ako je ranije govorio da je treba ukinuti.

Sami građani su pokazali da predsjednika treba birati izravno, da bude neovisan, istaknula je. "To je izravna poluga koju narod ima u osobi predsjednika koji može i mora artikulirati stavove ljudi s kojima radi. Nisam ispunila neka od svojih obećanja, jer tijekom mandata vidite da je neke stvari ili nemoguće izvesti ili postoje drugi prioriteti, ali to je ovo što sam učinila", rekla je Grabar-Kitarović o svojim postignućima u prvom mandatu.

Uspjesi u prvom mandatu

"Država ne može biti jedna osoba, naša država ima trodiobu vlasti, izvršnu, zakonodavnu i sudbenu. Izvršna vlast i ja kao predsjednica države trebamo surađivati. Poanta preseljenja Pantovčaka nije bilo preseljenje samo po sebi. Ja se ne osjećam dobro u toj zgradi i rado bih bila bliže ljudima, zato što je to način moga rada", rekla je predsjednica, dodavši da je dio objekata vraćeno državi.

"Uštedjela sam 25 milijuna u pet godina, što se možda nekome ne čini puno, ali ako imate proračun koji je nešto malo veći od 30 milijuna, onda je 25 milijuna respektabilna brojka", rekla je predsjednica, dodavši da se učinkovitost bilježi njezinim rezultatima u mandatu koji je iza nje.

Upitana zna li osobno za neki slučaj korupcije u visokoj politici, Grabar-Kitarović rekla je da ne zna ništa, osim onoga što pročita u medijima. "Nisu mi sasvim jasni procesi oko Ine i MOL-a, to treba raščistiti. U VSOA-i se već desetak godina vodi proces. Prema onome što mi je bivši državni odvjetnik rekao, čini se da ta hobotnica ide dalje", rekla je predsjednica.

Odnos s Milanom Bandićem

Što se tiče Grada Zagreba i korupcije u njemu, predsjednica je rekla da u Hrvatskoj, kao i u svakoj demokratskoj državi, svatko je nevin dok mu se ne dokaže krivnja pravomoćnom presudom. "Tog se načela moramo držati i za to ću se načelo boriti za svakog građanina", rekla je.

Ponovno je komentirala izjavu da bi zagrebačkom gradonačelniku Milanu Bandiću nosila kolače u zatvor, bude li osuđen. "Ne možete se nekoga odreći samo zato što ga je netko prijavio. Zagreb je grad u kojem je moj ured, u kojem živi četvrtina hrvatskog stanovništva. Mi moramo imati uredne odnose", rekla je o odnosu s Bandićem.

Je li vas stav o Bandiću koštao u Zagrebu, upitala je svoju gošću urednica TNT-a Nataša Božić. "Birači su donijeli svoju odluku, a mislim da je u politici najbitnija odluka vjerodostojnost. Ukoliko surađujem s Bandićem kao s gradonačelnikom, naravno da ću nastaviti surađivati s njime sve dok je on gradonačelnik grada Zagreba. Mi smo u Vladi imali čovjeka koji je ubio dvoje ljudi na cesti. Oduzeti nekome život, bilo i nehatom, politička karijera vam je gotova. A nama se događalo mjesecima da opraštamo nekima, a nekima nikako oprostiti. Čini se kao da su neki teflon, da se za njih ništa ne lijepi, a ima ljudi kojima se ništa ne može oprostiti", rekla je predsjednica.

Bandić je poznat po seksističkim ispadima prema novinarkama. Zašto vam to ne smeta? "Smeta mi, naravno da mi smeta, to sam mu i rekla", rekla je Grabar-Kitarović.

Komentirala je i status branitelja u Hrvatskoj. "Branitelje ne gledam kao kategoriju brojeva, nego kao svakog čovjeka o kojemu treba brinuti", rekla je predsjednica o braniteljima.

"Moj je suprug dobio ponudu da dobije braniteljski status, on je to odbio. Postoje ljudi koji nisu. Moguće da ima i korupcije negdje", rekla je predsjednica.

Apsolutno se borim protiv trenda iseljavanja, rekla je predsjednica i pokazala dokument kojim je u lipnju prije godinu i pol predstavila svoje demografske mjere.

Korupcija u tajnim službama

"Mediji stalno govore o nekom paraobavještajnom podzemlju, postoji li ono ili ne ja ne znam", rekla je predsjednica.

Upitana osjeća li na svojoj koži djelovanje takvog tipa, predsjednica je rekla da ne zna može li govoriti o paraobavještajnom ili hibridnom djelovanju.

Objasnila je i zašto smatra da treba pomladiti obavještajni sustav. "Kibernetika, pojavljuju se prijetnje na internetu. Trebaju nam, da tako kažem, hakeri. Neke države zapošljavaju ljude koji su počinili neko manje kazneno djelo pa ih preodgajaju. U tom smislu sam to rekla", rekla je predsjednica.

Treba li Hrvatska vojska sudjelovati u NATO-vim misijama? "Kad smo ušli u NATO, preuzeli smo obveze. Ako ste nekome saveznik, ponašate se u skladu s time. U Hrvatskoj je to pitanje odluke samih vojnika koji odlaze u druge države. Odrede cijele jedinice koje idu, kod nas postoji sustav koji to čini. Pitala sam ih zašto idu, rekli su da je to i profesionalni izazov", rekla je Grabar-Kitarović.

Problem s migrantima

Što mislite o odluci talijanske vlade da zatvori luke kako bi spriječili dolazak migranata. "To je njihova suverena odluka, ali zatvoriti luke i spriječiti ljude... Ako oni legalno dolaze i traže azil, onda je to drugo pitanje. Treba napraviti razliku između izbjeglica od rata, neimaštine i gladi i migranata koji bježe iz drugih razloga", rekla je predsjednica.

"Problem treba rješavati na izvorištu, u Afganistanu. Većina migranata koji dolaze su muškarci u borbenoj dobi. Malo mi je žalosno da smo zaboravili na žene i djecu koji su ostali iza njih. Žene u Siriji, ‏Iraku i drugdje sjede uz svoju djecu i nemaju im što ponuditi", rekla je predsjednica.

Odnos s BiH i Srbijom

Je li Komšić legalan predstavnik Hrvata u BiH? "On je legalan, ali nije legitiman. Etnički predstavnik mora biti i politički predstavnik. Na Hrvatima je da izaberu. Ukoliko Hrvati u BiH priznaju njega kao svog legitimnog predstavnika, onda ćemo ga priznati i mi. Međutim, dok god hrvatski narod u BiH to ne priznaje, on je za mene nelegitiman", rekla je predsjednica.

"Republika Hrvatska svakako štiti interese Hrvata u Bosni i Hercegovini. Ono što tražimo su jednaka prava, da sami biraju svoje političke predstavnike na svim razinama", rekla je Grabar-Kitarović.

Upitana hoće li na početku drugog mandata pokrenuti arbitražu o granici sa Srbijom, predsjednica je rekla da je za arbitražu potrebno dvoje. "Neki procesi se odvijaju iza zatvorenih vrata. Ja sam bila vrlo jasna kad je bila riječ o posjetu Srbiji bilo o odnosima s Vučićem, da dok se ozbiljno ne počne rješavati pitanje nestalih, koje je meni duboko važno pitanje, nemamo o čemu razgovarati", rekla je predsjednica.

Poruka biračima

"Dragi birači, pozivam vas da izađete na izbore 5. siječnja i date glas za Hrvatsku koja nastavlja proces rasta i razvoja, za Hrvatsku koja zna i može bolje, Hrvatsku koja je ponosna na svoje vrijednosti, koja ne osjeća kompleks manje vrijednosti u svijetu, nego je ravnopravan sugovornik. Pozivam vas da na listiću zaokružite broj 1, Kolinda Grabar-Kitarović", poručila je predsjednica biračima.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.